Jan Drda

Jan Drda (* 4. apríl 1915, Příbram – † 28. november 1970, Dobříš) bol český prozaik a dramatik.

 Životopis 
Narodil sa v Příbrame ako syn robotníka. V roku 1921 stratil matku, ktorá zomrela pri pôrode ďalšieho dieťaťa. Otec začal po rozpade svojho druhého manželstva piť a od detí odišiel. Jana a jeho sestru Mariu potom vychovával starý otec. Jan sa mal pôvodne vyučiť za klampiara, ale jeho babička presadila, aby študoval na klasickom gymnáziu v Příbrame, kde roku 1934 maturoval a začal študovať slovanskú a klasickú filológiu na pražskej Karlovej univerzite. 

Od mladosti písal poviedky a hry pre ochotnícke divadlo. Štúdium filológie nedokončil, ale už od roku 1932 prispieval do novín a časopisov. Svoju románovú prvotinu Městečko na dlani vydal ako 25-ročný. V rokoch 1937 – 1942 bol redaktorom Lidových novín (LN), do ktorých prispieval fejtónmi, črtami a reportážami. Po oslobodení prešiel do Svobodných novín, neskôr do denníka Práce, aby sa v roku 1948 vrátil do LN, tentoraz ako šéfredaktor (do roku 1952). 

Roku 1945 vstúpil do KSČ. Po Víťaznom februári zastával významné kultúrne a politické funkcie, okrem iného bol v rokoch 1948 – 1960 poslancom Národného zhromaždenia a v rokoch 1949 – 1956 predsedom Zväzu československých spisovateľov. 

Významná bola aj jeho spolupráca s filmom, predovšetkým sa uplatnil ako autor námetov a scenárov. Ku koncu života bol šéfredaktorom týždenníka Svět práce, ktorý roku 1968 sám založil. Postavil sa proti invázii vojsk Varšavskej zmluvy roku 1968, za čo bol hneď roku 1969 z tohto miesta vyhodený. Zomrel osamelý na zámku v Dobříši. Je pochovaný na dobříšskom cintoríne.

 Dielo 
 Próza 
Městečko na dlani, 1940 – obraz mestečka Rukapáň (v skutočnosti autorove rodné mesto Příbram) tesne pred prvou svetovou vojnou; šťastné aj smutné osudy mesta a jednotlivých obyvateľov
Živá voda, 1942 – román o živote umelecky založeného dedinského chlapca v povojnových rokoch
Putování Petra Sedmilháře, 1943 – román, príbeh nemanželského chlapca, potom siroty a tuláka, ktorý hľadá svojho neznámeho otca a vymýšľa si o ňom fantastické príbehy
Svět viděný zpomaloučka, 1943 – knižné vydanie výberu z jeho tvorby pre Lidové noviny
Listy z Norimberka, 1946 – kniha fejtónov s témou Norimberský proces
Kuřák dýmky, 1948
Němá barikáda, 1948 – zbierka poviedok z vojny, asi najznámejšie autorove dielo; obsahuje poviedky: Třetí fronta, Včelař, Vyšší princip, Hlídač dynamitu, Vesnická historie, Nenávist, Padlý bez jména, Pancéřová pěst, Zákeřník, Až vstanou mrtví..., Němá barikáda
Dětství soudruha Stalina, 1953 – životopisná črta o Stalinovom živote až do jeho 16 rokov
Krásná Tortiza, 1952 – zbierka poviedok
Jednou v máji, 1958 – román pre mládež o obrane Trojského mosta v dňoch Májového povstania, hrdinstvo jeho obrancov z ľudu
České pohádky, 1959 – 12 ľudových rozprávok s ilustráciami Josefa Ladu
Posvícení v Tramtárii, 1972 – 3 rozprávky (Posvícení v Tramtárii, Sláva a pád Matesa Přespolňáka a O třech králích, jak panovali jeden za druhým, a o princeznách Pyšnilce, Fintilce a Brebentilce, jak na ně Modroočka pěkně vyzrála); posledné autorove dielo, formou nadväzuje na Hrátky s čertem; opakuje sa motív neschopného starého kráľa a rozumnejšieho nástupcu
České lidové hádanky v podání Jana Drdy: pro čtenáře od 6 let, 1984
Nedaleko Rukapáně, 1989 – posmrtne vydaný výber z autorových poviedek
Milostenky nemilostivé, 1995 – zbierka súdničiek z rokov 1939 – 40

 Dramatická tvorba 
Magdalenka, 1941 – jednoaktová komédia
Jakož i my odpouštíme, 1941 – hra s tromi dejstvami
Romance o Oldřichu a Boženě, 1953 – komédia s dobovo poplatnou témou – ľúbostný príbeh kombajnistu Oldřicha a zväzáčky Boženy
Hrátky s čertem, 1946 – inotajová rozprávka, komédia s 10 obrazmi, sfilmovaná a spracovaná ako opera aj bábková hra, premiéra v Stavovskom divadle
Dalskabáty, hříšná ves aneb Zapomenutý čert, 1960 – komédia s 8 obrazmi, polepšený čert pomôže odhaliť diabla prezlečeného za farára
Jsou živí, zpívají, 1961 – znova téma Májového povstania

 Filmové scenáre a námety 
Druhá směna, 1940 – námet
Děvčica z Beskyd, 1944 – scenár
Znamení kotvy, 1947 – námet a scenár
Němá barikáda, 1949 – námet a scenár
Hrátky s čertem, 1956 – námet a scenár
Dařbuján a Pandrhola, 1959 – námet a scenár
Vyšší princip, 1960 – námet a scenár
Zlaté kapradí, 1963 – námet
O princezně Jasněnce a létajícím ševci, 1987 – námet

 Referencie 

 Literatúra 
 Jaroslav Brož, Myrtil Frída: Historie československého filmu v obrazech 1930 – 1945, Orbis, Praha,  1966, str. 118, 186 – 7, 216, 225
 Josef Fryš: Dvanáct osudů dvou staletí, 272 stran, Příbram 2006. Spolu s 11 ďalšími osobnosťami prvýkrát spracované životné osudy Jana Drdu, doplnené fotografiami.
 Ladislav Tunys: Otomar Korbelář, nakl. XYZ, Praha, 2011, str. 215, ISBN 978-80-7388-552-6
 Čeští spisovatelé 20. století. Praha : Československý spisovatel, 1985. s. 96 – 99.
 Čeští spisovatelé literatury pro děti a mládež / redakce Otakar Chaloupka. Praha : Albatros, 1985. s. 81 – 84.
 FORST, Vladimír, a kol. Lexikon české literatury : osobnosti, díla, instituce. 1. A – G. Praha : Academia, 1985. 900 s. ISBN 80-200-0797-0.
 Osobnosti - Česko : Ottův slovník. Praha : Ottovo nakladatelství, 2008. 823 s. ISBN 978-80-7360-796-8. s. 131.
 TOMEŠ, Josef, a kol. Český biografický slovník XX. století : I. díl : A – J. Praha ; Litomyšl : Paseka ; Petr Meissner, 1999. 634 s. ISBN 80-7185-245-7. s. 257.
 VOŠAHLÍKOVÁ, Pavla, a kol. Biografický slovník českých zemí : 14. sešit : Dot – Dvo. Praha : Libri, 2011. s. 339 – 466. ISBN 978-80-7277-451-7. s. 372 – 373.

 Externé odkazy  

 Jan Drda na Spisovatele.cz
 Životopis Jana Drdy
 Jan Drda v Slovníku české literatury po roce 1945

Kategória:Českí spisovatelia